Ta trügis rahvast tulvil treppi mööda üles ja nägi, kuidas Clytie kiirustab eemale piki kauaks paigale jäävate õhulaevade kaid. Mees ei saanud talle  põgenemist pahaks panna, arvestades, kuidas ta naise peale oli karjunud. Küllap oli Tom olnud liiga kaugel, et Clytie ta ära võiks tunda, ja küllap oli naine pidanud teda mõneks pätiks või konkureerivaks kaupmeheks, kes vihastas oksjonil ülepakkumise pärast. Ta sörkis naisele järele, varmas oma käitumist seletama, ning nägi, kuidas naine jookseb kiiresti järgmist treppi mööda üles Seitsmendale kaile, mille ääres seisis väike voolujooneline õhulaev. Tom seisatas trepijalamil, et lugeda sinna tahvlile  kriidiga kirjutatut, mis teatas, et laev on Airhavenis registreeritud Archaeopteryx, ja selle kapten on Cruwys Morchard. Siis ronis ta naisele järele, püüdes mitte joosta, karjuda või teha midagi muud, mis võiks kaupmeheemandat ehmatada. Muidugi poleks Clyttie Pottsil oma gildiharidusega mingit raskust olnud pääseda muistse tehnikaga kauplejate laevale. Kahtlemata oli see kapten Morchard ta pardale võtnud kui kaupa ostva eksperdi ja seepärast oligi naine oksjonimajast tulnud.